标题：俞桂
作品
俞 桂：有《渔溪诗藁》二卷、《渔溪乙稿》一卷。俞佳诗，以及古阁影宋抄《南宋六十家小集》本为底本。校以《两宋名贤小集》本（简称名贤集），新辑集外诗附於卷末。
诗目录
春暮寄友人 论诗 垂虹 雨吟 
过湖 送人到松江 闺怨 腊八前四日 
冷泉亭 和叶广文韵 甘露寺 春归 
春晚湖上 春咏 春日即事 春日即事 
枫桥寺 次吴秋潭韵 次下竺僧韵 采莲曲 
湖上闲步 寄陈芸居 闺怨 海棠 
和乐天初夏韵 买鱼 南跄跧上人之平江 秋怀 
社日 石笋峰 首夏 即事 
提干渔溪 喜雨上别大参 香林洞 心事 
新竹 烟霞石壁 吟诗 羽气 
雨后 古意 杂兴 早春 
赠云间陆琴士 种竹 雨中遣愁 寓归 
寓京二首 寓京二首 豫章滕阁 月夜 
阅名胜诗集 延祥观 性拙 夏晨偶作 
夏日遣怀 夏中即事 夏中即事 夏昼 
闲中 惜春 溪流 纪愁 
书怀 书斋 述己 松江 
松江 送春 苔钱 秋千 
秋日 秋日即事 秋行吟 秋夜 
秋夜 秋咏 山中 赏月 
农事 偶成 偶成 偶吟 
裴坟 平湖 七夕有怀 清明 
冷泉亭 灵隐 寄怀 寄书 
家园 江上 江上 江头 
久雨 居官 居闲 军中请衣 
看先叔祖青松居士仓使诗 口占 虎丘 虎丘 
惠山 即事 即事 即事 
即事 采莲曲 采莲曲 采莲曲 
采莲曲 采莲曲 采莲曲 初秋 
初夏 半塘 丙午七夕后一日晚抵松江塔下 丙午七夕后一日晚抵松江塔下 
采莲曲 钓台 东山 赓宋雪岩韵 
春日即事 次坦庵兄韵 春归
诗歌选录
春暮寄友人日暖梨花雪，风吹杨柳绵。春逾三月半，梦忆十年前。
诗借莺声和，书无雁字传。东君还似旧，吾鬓叹皤然。
春晚湖上花事已成休，都人懒出游。水添烟浪阔，山带夕阳愁。
柳树鸣黄鸟，沙堤卧白鸥。不辞归路远，何必买扁舟。
次坦庵兄韵便中蒙赐墨，得句胜如书。暂尔两年别，俄然春暮余。
梦驰情不间，心迩迹何疎。自省吾今老，湖山缚屋居。
次下竺僧韵朝市软红尘，山林气味深。放怀随野鹤，过耳任春禽。
石涧鸣泉玉，松钗坠日阴。隐居无个事，存养读书心。
甘 露 寺占断淮南势，西风入鬓毛。一江流不尽，多景最为高。
斜日迷烟树，孤帆送客舠。兴怀人物少，今古等秋毫。
惠　山径入松关古，秋云带树烟。只疑山有雨，恰是涧流泉。
骚客诗留壁，游人岸系船。凭谁招陆羽，瀹茗古栏边。
寄陈芸居生长京华地，衣冠东晋人。书中尘不到，笔下句通神。
江海知名日，池塘几梦春。精神长似旧，芸藁愈清新。
久　雨逾月留京国，春光总不知。可伤连夜雨，好似暮秋时。
有客来无酒，逢人只说诗。官中闻闭籴，应是细民饥。
灵　隐回首得两年，曾入灵隐去。一路看不足，衣沾松上露。
白云来相迎，涧泉飞瀑素。此景天下无，远胜庐山路。
论　诗大道本无体，何在文字间。昴从先天画，诗自圣人删。
流风传益远，后作莫可攀。推敲谁氏子，一字不可闲。
偶　吟降伏吾心法，无如去外魔。苦吟诗愈拙，着意字犹讹。
荏苒青衫旧，消磨白发多。不才为世弃，徒自咏卷阿。
裴　坟买船穿僻径，坟古最幽深。山近风常冷，松蟠昼亦阴。
来时无整骑，骑路有鸣禽。寄语城居者，何人肯访寻。
秋日即事宿有骚人兴，休教世俗知。郊墟聊晚眺，风月入秋宜。
愁极惟凭酒，囊空却剩诗。更长人不睡，灯火可亲时。
秋　咏吟轴卷还开，行歌兴尽回。买花浇换叶，开么扫苍苔。
巾学凉纱样，衣从薄苎裁。潘郎羞鬓白，多是为秋来。
书　怀僻性止耽书，村中谩寓居。心惟求事省，身合与名疎。
木叶秋风起，蛩吟夜雨初。吾生今晚矣，不必间何如。
书　斋野草沿庭砌，清闲日掩扉。晚凉疎雨过，落叶觉蝉稀。
天籁自鸣竹，砧声谁捣衣。僧寮不过此，何必扣玄机。
冷 泉 亭步入侵云岭，亭高路恰平。池边幽树占，水底细沙明。
无友诗难咏，逢僧话转清。此中真胜地，林寂鸟无声。
欲访飞来景，湖头赁小船。白云侵岭下，翠树傍泉边。
入寺人须到，深林影自圆。山居相去近，夜坐学参禅。
古　意无言情脉脉，美人久相隔。道阻修且长，春草几番碧。
凤钗冷鬓云，鸾镜轻云羃。昔为比翼鸟，今作孤飞翮。
愁绝寄郎衣，腰瘦裁宜窄。
居　闲富贵人所原，贫贱不堪忧。自有兰蕙清，非比萧艾羞。
功名如露草，飘瓦若虚舟。千载傥相遇，皋夔及伊周。
苟使穷未达，一壑营一丘。出处谨吾节，斯心已细筹。
和乐天初夏韵雨脚来山岫，溪痕涨岸沙。插旗多酒户，挂纲尽渔家。
地出绷儿笋，园收菜子花。春归莺啭嬾，风急燕飞斜。
杯泻青荷叶，瓯煎白玉茶。孤村流水晚，数点有归鸦。
初　夏蔷薇花已谢，芍药拟下坡。午阴有嘉树，景序犹清和。
日得诗篇咏，门无俗客过。笋胎今岁少，荷叶小池多。
春去余旬日，夏云已嵯峨。吾去年嗟矣，身事笑蹉跎。
但欲卧白石，幽岩扪青萝。已与心料理，不必问如何。
赏　月天净无一云，地净无一尘。十六月圆满，皎皎白玉轮。
古今同此月，照破世间人。夜久方浴出，露坐风满襟。
清影入窗户，聊足尉我心。所欠一樽酒，所乏一张琴。
如此好月色，惜乎在海滨。痴儿官事了，空自疲精神。
不得赏新月，酬酢相与频。今宵诗兴动，狂吟渔溪民。
独对犹复尔，况逢亲共宾。
采 莲 曲女伴歌采莲，汪声度流水。无意惊鸳鸯，鸳鸯自飞起。
朝露湿妾衣，暮霞耀妾瞩。一叶小如瓜，去住无拘束。
兀棹歌采菱，袭袭薰风足。芦叶映港清，捉对鸳鸯浴。
莲中有苦心，欲折手还曲。折莲恐伤藕，藕断丝难续。
画艇将归笑语频，鸳鸯对对起还沉。妾心先自怀郎苦，怕嚼莲心苦转深。
荷叶笼头学道情，花妆那似妆清。双双头白犹交颈，翻笑鸳鸯不老成。
拗落圆房响钏金，昔人细数子藏深。不嫌到手多尖刺，只怕伤人有苦心。
平湖淼淼莲风清，花开映日红妆明。一双鸂鶒忽飞去，为惊花底兰桡鸣。
兰桡荡漾谁家女，云妥髻鬟黛眉妩。采采荷花满袖香，荷深忘却归时路。
西湖西畔荷花多，扣舷女儿娇歌。道旁骏马金叵罗，欲住不住横秋。
放船却入花深处，临流照妆噤不语。南山起云山山雨，折得荷花不归去。
弄波惊起鸳鸯双，水珠溅湿芙蓉裳。恨无飞羽致汝旁，朔洄从之云路长。
西风引袂凉云起，鸳浆扶船浮渌水。露沁花脂茜粉香，满柄锋芒刺葱指。
红绡半妥金钏明，堤上六郎闚唱声。湘中暮雨欢期失，各自东西空目成。
船荡波心烟漠漠，归路花从唱边落。绿艳红妖江水深，水底灵均庆不觉。
江上江头云阁雨，柳色与春深。船发春风阻，谁知客子心。
小雨才收日渐斜，酒旗插处两三家。江头妆点秋来景，半是芦花半蓼花。
虎　丘两寺今寺一，因秦虎占丘。鹤飞王剑化，鸟宿古坟愁。
石与泉流接，池通海水浮。十奇多胜概，不及尽追游。
突兀浮图插翠微，吴王事迹总成非。寺僧未晚山门闭，不放闲云一片飞。
秋　夜秋夜多愁思，虚堂风露凉。观书灯可近，欲睡漏初长。
蛩响频催织，萤飞烁有光。雨梢窗外过，散入稻花香。
月华如水净无尘，千里相思总一心。络纬篱边吟不彻，做成秋意十分深。
半　塘因访云岩过半塘，清明时候野花香。小舟趁雨冲风去，不及寻僧到上方。
初　秋火老金柔暑告残，乘凉正好望西山。秋声来处无寻觅，只作窗前竹叶间。
春　咏尽日看诗只掩扉，出门细雨怕沾衣。杏花已露胭脂色。燕子如何却未归。
次吴秋潭韵相逢款话傍檐西，坎止流行事不齐。君到白苹秋正好，饱吟风月棹前溪。
钓　台不爱三公汉禄荣，一丝风月许多清。只将节义高千古，岂钓人间利共名。
东　山东山随分作生涯，即是清高隐者家。粗有小园供日涉，不愁无地种梅花。
枫 桥 寺湖水相连月照天，雁声嘹呖搅人眠。昔年曾到枫桥宿，石岸傍边系小船。
过　湖舟移别岸水纹开，日暖风香正落梅。山色蒙蒙横画轴，白鸥飞处带诗来。
海　棠海棠袅袅弄胭脂，雨入枝头睡正宜。最是高人有遗恨，杜陵因甚却无诗。
和叶广文韵入得春来物物饶，翻思湖上短长桥。去年寒食闲游处，曾把扁舟系柳条。
湖上闲步一番雨过一番春，芒竹闲行踏软尘。城里不知春色早，湖边杨柳已撩人。
纪　愁可笑无诗纪四愁，强将欢伯解吾忧。夜长明月纱窗冷，分得寒蛩一半秋。
寄　怀一番旧事总成空，莫使相思梦里逢。惆怅阳台云共雨，阳台今隔几千重。
寄　书岁月逡巡笑故吾，人生南北隔江湖。楼头约取衡阳雁，寄得一行书信无。
家　园眺望西山在目中，更须宽展竹篱通。残梅尚守清帘节，不嫁东君昨夜风。
江　头渔浦山边白鹭飞，西兴渡口夕阳微。等闲更上层楼望，贪看江潮不肯归。
居　官幸喜居官事不多，庭空吏散雀堪罗。近来转觉诗朋少，谁肯高轩为我过。
军中请衣诸营今日请春衣，积沓如山竞捧归。曾念雪中兵堕指，戍边铁甲正防围。
口　占园林绿暗又红稀，蜀鸟啼山笋蕨肥。春夏一番交篆早，绵衣脱了着单衣。
腊八前四日天气晴和又作阴，老来畏冷自难禁。余霙待伴留痕在，殊动骚人访戴心。
买　鱼芦花荷叶晚秋天，雁影横斜远水连。频唤买鱼人不譍，偷忙撑入怕官船。
南跄跧上人之平江青浦相逢恰二年，今宵再会亦前缘。诗囊和月横挑去，稳泛枫桥夜半船。
农　事东作农家处处忙，金珠非是疗饥方。京华只识笙歌乐，岂识男耕与女桑。
平　湖平湖一景堪图画，舟子烟波去复归。旧日玄真无觅处，西山长见鹭鸾飞。
七夕有怀擘钗情绪思悠悠，月下穿针嬾傍楼。非独双星苦离别，人间天上一般愁。清　明朝来阁雨喜新晴，枝上绵蛮调好声。佳节莫将虚过了，人生赢得几清明。
秋　怀晚醒归舟是早秋，水光云影两悠悠。西风不管梧桐怨，一叶吹来一叶愁。
秋　千吾今两鬓已成丝，每每逢春独自悲。最恨秋千无力上，风流不比少年时。
秋　日芙蓉未拆桂香浮，落日西风雁过楼。一雨空阶深夜滴，十分秋是十分愁。
山　中剖竹相通涧下泉，更邀山色在樽前。一钩明月轩窗上，欹枕藤床独自眠。
社　日今朝社日寒犹力，燕子还寻五柳家。宰肉不沾吾分薄，强斟聋酒度年华。
首　夏槐幄阴阴蔽绿扉，池抽荷叶落蔷薇。梁间紫燕新雏弱，来傍檐前旋学飞。
述　己落落功名鬓久斑，重游京国又何颜。早知寸禄荣家晚，悔不当初便入山。
送　春作恶情怀是别离，老夫懒作送春诗。东君归去无踪迹，试问垂杨便可知。
送人到松江西风萧瑟入船窗，送客离愁酒满缸。要记此时分袂处，暮烟细雨过松江。
苔　钱庭砌方圆出化钧，何须抵死论钱神。贫家阿堵新添富，买断西湖风月春。
提干渔溪不涉惊涛心自稳，柳阴阴处著孤舟。的知世路多机穽，一线闲名付直钩。
惜　春春事三分过二分，桃花水上觅红云。游人浪说春归去，柳外黄鹂尚自吟。
溪　流云脚才行又复开，一声隐隐只空雷。家僮忽报溪流涨，知是前村落雨来。
丙午七夕后一日晚抵松江塔下到得垂虹迫暮烟，前村雨暗莫行船。幸然得与僧人熟，借得终宵客位眠。
客中情况少人知，正值钟声约束时。清坐更无人共话，挑灯来看菊潭诗。
春　归青青结子在梅梢，方见春来夏已交。认得主人双燕子，香泥衔去理新巢。
晴天气淑浓如酒，引得狂蜂路亦迷。独立栏干凝望处，卖花人在画桥西。
闺　怨凤帏晓起鬓{上髟下龙}松，枕肉初生酒晕红。一把柳丝挪在手，沉吟无语对春风。
谁怜人去锁朱楼，终日凭栏只带愁。燕子也知人薄幸，飞来略不傍帘钩。
偶　成吹来一圳报秋知，玉露金风正及时。戴了凉巾披野服，桂花香里看唐诗。
短发萧萧满镜秋，家居但觉岁时流。两年不见西湖面，笑我寒盟是白鸥。
松　江香飘菡萏短篷中，水色山光一样同。行止又非人所料，今年两度上垂虹。
荷叶翻风暑气微，看山露冷湿征衣。垂虹夜静三高月，只照渔溪一舸归。
春日即事羲驭舒徐日正迟，园林已觉杏花稀。半晴半雨春无准，燕怯轻寒不耐飞。
春入侯家春事深，日长庭院又沉沉。客中不耐如丝雨，搅起思家寸寸心。
春光满目是吴头，水碧琉璃拍岸流。忆着去年桃叶渡，相思无限使人愁。
即　事东君无处不繁华，一雨才晴意便佳。客舍山梅开遍了，从今懒飞檐头花。
薄薄轻轻寒露雨，微微飒飒早秋风。小舟办了松江去，占取三高作钓翁。
阴云酿雨勒花迟，梅已飘残到杏枝。好是池塘清梦处，勾吟春草入新诗。
暑赫练襟汗浴流，倩谁唤得一天秋。无人共订吟边句，独有蝉声叫树头。
吹落杨花春事了，小池新绿雨添痕。育蚕时节寒犹在，村落人家半掩门。
垂　虹松江一景是虹桥，欲约骚人钓巨鳌。吴越封疆知几梦，只今人物壮三高。
雪天斫脍莎烟冷，秋月渔歌剑气豪。收拾琉璃千万顷，尽为醽醁汲波涛。
赓宋雪岩韵诗与梅花一样清，江湖久矣熟知名。未容便理趋朝计，行见相留入幕深。
照座精神澄玉宇，当官才刃压金城。星郎况是曾知己，刮目英游藻鉴明。
看先叔祖青松居士仓使诗儒冠每笑拙身谋，春日因何桂玉留。南浦未思芳草恨，西湖正为落梅愁。
四灵去矣今如在，诸老萧然事已休。衣钵青松谁继续，家鸡还复可搜求。
石 笋 峰异种休参玉板禅，崭然一角立层巅。远尖自抱云根壮，叠藓谁疑雨箨缠。
梦里三生空过眼，胸中千亩漫流涎。此龙难入宁僧谱，出土摩霄是几年。
喜雨上别大参爰立为霖仰望深，今朝一雨慰苍生。经纶久柬君心在，变理还同天道亨。
爱国虑勤宽玉带，筹边谋远捍金城。我公勋业难摹写，但见皇家庆太平。
秋 行 吟西风紧兮叶脱枝，寒露瀼兮菊绕篱。芦花白兮蓼满湄，雁声急兮蛩转悲。
乐吾淛兮殊兴思，况东淮兮落远陲。朝气肃兮夜漏迟，暮云黯兮山色衰。
纷纷眯目黄埃吹，艰关千进徒驱驰。穷猿投林任所之，膏粱诸公那得知。
从今休被微官缚，示若琴歌诗酒乐。岂无手足怀我情，当念行人多寂寞。
《过湖》赏析
舟移别岸水纹开，日暖风香正落梅。 
山色蒙蒙横画轴，白鸥飞处带诗来。 
赏析：这是首写景诗，描写在湖上荡舟时所看到的美丽风景，乘船从湖这边到那边，小船在湖面上荡出轻柔的水纹，这是怎样美好的日子，太阳温暖，风送梅香，远处的山色缥缈迷蒙，如水墨画上的色调，天空中时有白鸥飞过，唤起我的无限诗情。